Dis weer Bottas en Hamilton! | Maroela Media
Dis weer Bottas en Hamilton!
Lewis Hamilton in aksie. (Foto: Andy Wong/AP Photo)
Daar is nog plek vir die goeie ouens in sport.
Valtteri Bottas (Mercedes), die beskeie Finse renjaer, het Sondag op die Baku-straatbaan in Azerbeidjan nie net die teleurstelling van verlede jaar se ren op die agtergrond geskuif nie, maar hy het ook as nuwe voorloper op die Formule Een-kampioenskapspuntelys by sy spanmaat, Lewis Hamilton, oorgeneem.
Bottas, wat in verlede jaar se ooreenstemmende ren van 'n oorwinning in die 49ste rondte beroof is nadat sy motor 'n lekband opgedoen het, het die wiel Sondag laat draai toe hy Hamilton geklop het.
Bottas se wentyd was 1:31:52.942 en hy het 'n skrale 1,524 sekondes voor Hamilton klaargemaak.
Hamilton het hom teen die einde gejaag en probeer inhaal, maar hy het meesterlik bestuur en enduit voorgebly.
Sebastian Vettel (Ferrari) was derde, gevolg deur Max Verstappen (Red Bull), Charles Leclerc (Ferrari) en Sergio Perez (Racing Point).
Bottas (87 punte) is nou een punt voor Hamilton in die kampioenskap terwyl Mercedes (173 punte) sy voorsprong bo Ferrari (99) tot 'n ongelooflike 74 punte ná net vier renne in vanjaar se reeks vergroot het.
Dit was ook die eerste keer dat Mercedes vier keer in 'n ry eerste en tweede klaargemaak het, wat die kersie op die koek vir Mercedes geplaas het.
Plaas dit in perspektief: in 1992 was Nigel Mansell en Riccardo Patrese (albei Williams) ook eerste en tweede in die eerste drie renne, maar in die vierde ren in Spanje, wat Mansell gewen het, kon Patrese dit nie voltooi nie.
"Dit was 'n strawwe ren. Lewis het deurentyd die druk op my laat oplaai en dus kon ek dit nie bekostig het om enige fout te begaan nie. Alles was onder beheer en ek was so bly om die geruite vlag te sien. Dit was maar net my vyfde sege en dit voel baie goed," het Bottas sy sege op die podium aan die BBC opgesom.
Hamilton was lof vir Bottas en sy span. "Hy het fantasties bestuur en het verdien om te wen. Dis die beste begin wat ons nog gehad het," het Hamilton verklaar. Daar was so baie vir Ferrari op die spel, veral omdat die motors soveel belofte in voorseisoense toetse getoon het. Afgesien van Vettel se derde en Leclerc se vyfde plek, het die span darem 'n bietjie gekraai toe Leclerc in die voorlaaste rondte 'n nuwe baanrekord opgestel het.
Maar hoe gaan Ferrari Mercedes se oorheersing in die kiem smoor, veral nadat die span Sondag die verkeerde bande-strategie gevolg het.
Daar sal diep gedelf moet word voor die volgende ren in Barcelona, het Vettel dit teleurgesteld opgesom.
Schoeman steeds 'n swembadbreker
Ai, dit lyk maar weer na 'n vervelige F1 seisoen wat voorlê☹
Marius van Australie
Charles le Clerc is deur sy eie span beroof van 'n wen. Ek kon nie my oe glo toe ek sien dat hy nie ingeroep word om die medium[geel] bande op te sit toe hy in 'n stadium meer as 13sek voor Bottas was nie. Wat maak hulel toehy wel ingeroep word, maar heeltemal te laat – sit rooi[sagte band] op, nie een maal nie maar twee maal. Die arme outjie het sy hart uitgery, hy het Vettel totaal oorskadu in haas elke aspek, en die vinnigste rondte tyd net voor die einde is 'n skamele troos. Nee Ferrari, julle… Lees meer »